 NA CHARLES WASONGA KWA mara nyingine, Bunge la Seneti huenda likamchunguza Gavana wa Meru Kawira Mwangaza kwa madai ya ubadhirifu wa pesa za umma. Ombi lililowasilishwa na Selesion Thuranira Mutuma linasema Bi Mwangaza anafaa kuchunguzwa kuhusu jinsi alivyotumia jumla ya Sh42.4 milioni kuwalipa jamaa zake na wandani wake kwa njia tata. Bw Thuranira anadai kuwa watu hao wanne walilipwa pesa hizo mwaka 2022, “ishara ya ubadhirifu wa pesa za umma.” “Gavana wa Meru ametumia pesa za umma visivyo kupitia watu wa nasaba yake na marafiki zake, hii ikiwa ni kinyume cha kipengele cha 10 cha Katiba,” akasema kwenye stakabadhi yenye malalalishi yake kwa Seneti mnamo Jumatatu, Agosti 14, 2023. Bw Thuranira anadai kuwa Rose Guantai, Nephat Kinyua na Mirriam Guantai kama baadhi ya jamaa za Gavana Kawira aliowaajiri afisini mwake. Amemtaja Bi Rose Guantai, ambaye ni dadake Gavana huyo kuwa ni miongoni mwa wale waliopokea kiasi kikubwa cha pesa kama malipo kutoka kwa serikali ya Kaunti ya Meru. Bw Thuranira pia anamtaja Bi Jane Karimi Katha kama mfanyakazi mwingine aliyepokea malipo tata ya Sh3.8 milioni kati ya Septemba 2022 na Julai 2023. “Kwa hivyo, kando na kukiuka Katiba, gavana Mwangaza amekiuka hitaji la sheria ya usimamizi wa pesa za umma ya 2012, sheria kuhusu maadili na uongozi na sheria ya kupambana na ufisadi. Aidha, ametumia vibaya mamlaka ya afisi yake,” anaeleza. Bw Thuranira anaitaka Seneti kuchunguza madai yaliyoko kwenye stakabadhi ya malalamishi yake hayo. Endapo Spika wa Seneti Amason Kingi ataidhinisha ombi la mlalamishi huyo kutoka Meru, suala hilo litawasilishwa kwa Kamati ya Seneti kuhusu Ugatuzi na Mahusiano kati ya Serikali Kuu na Serikali za Kaunti inayoongozwa na Seneta wa Wajir Mohammed Abass Sheikh. Mnamo Desemba 30, 2022, Seneti ilitupilia mbali hoja ya kumwondoa afisini Gavana Mwangaza. Hii ni baada ya madiwani 67 kati ya 69 kupitisha hoja hiyo mnamo Desemba 14, 2022. Kamati ndogo ya Seneti iliyoongozwa na Seneta wa Kakamega Dkt Boni Khalwale, iliamua kutupilia mbali hoja hiyo baada ya bunge la kaunti ya Meru kufeli kufafanua mashtaka dhidi ya Bi Mwangaza yaliyojumuisha ukiukaji wa Katiba na matumizi mabaya ya mamlaka ya afisi yake. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  